b"\n_START_ARTICLE_\nMercat de la Independ\xc3\xa8ncia\n_START_SECTION_\nEdifici\n_START_PARAGRAPH_\nT\xc3\xa9 planta de tres naus en forma de ventall i de mida desigual (de 70, 65 i 28 m de llarg respectivament), que s'uneixen sota una gran lluerna. T\xc3\xa9 una superf\xc3\xadcie d'uns 3.400 m\xc2\xb2 a la planta principal i uns 1.500 m\xc2\xb2 a la planta subterr\xc3\xa0nia, origin\xc3\xa0riament destinada a les cavalleries i actualment zona de serveis; la disposici\xc3\xb3 en dues plantes s'explica pel desnivell existent entre el Raval i la Rambla. La seva estructura est\xc3\xa0 formada per 50 columnes de ferro colat que aguanten una coberta que afavoreix l'entrada de la llum natural a trav\xc3\xa9s de 4.000 claraboies de vidre. Es tracta de l'estructura de ferro m\xc3\xa9s gran de la ciutat, un concepte molt innovador a l'\xc3\xa8poca de la construcci\xc3\xb3 de l'edifici, ja que aleshores el ferro tan sols s'utilitzava com a element decoratiu._NEWLINE_De les tres naus, l'ala petita es destina b\xc3\xa0sicament a la venda de peix i pesca salada, mentre que a les altres dues hi ha parades de carn, fruita, verdura, esp\xc3\xa8cies, llegums, queviures, autoservei i restauraci\xc3\xb3.\n_START_SECTION_\nNom del mercat\n_START_PARAGRAPH_\nEl seu nom commemora el centenari de l'inici de la Guerra del Franc\xc3\xa8s, coneguda tamb\xc3\xa9 com la Guerra de la Independ\xc3\xa8ncia espanyola, el 1808, si b\xc3\xa9 s'havia proposat dir-ne tamb\xc3\xa9 \xc2\xabMercat de la Llibertat\xc2\xbb. Una placa vora l'entrada principal ho evoca: \xc2\xab1808 homenatge a Sagrera Vinyals Viver i altres ciutadans que se sacrificaren per la independ\xc3\xa8ncia de la p\xc3\xa0tria. Terrassa, en el primer centenari, 1908.\xc2\xbb\n_START_SECTION_\nHist\xc3\xb2ria\n_START_PARAGRAPH_\nA Terrassa ja hi ha documentada l'exist\xc3\xa8ncia de mercat l'any 1207, que tenia lloc a la pla\xc3\xa7a Major (avui anomenada pla\xc3\xa7a Vella). Com que amb el pas dels anys les parades ja no cabien a la pla\xc3\xa7a, es va decidir construir un edifici permanent on posar el mercat. L'acord fou pres pel consistori l'11 de novembre de 1896 i es va decidir situar-lo a l'empla\xc3\xa7ament de l'antic Hospital de Sant Ll\xc3\xa0tzer, que es va comen\xc3\xa7ar a enderrocar el 30 d'octubre de 1898. La primera pedra del nou mercat es va col\xc2\xb7locar el 4 de juliol de 1904 amb motiu de la Festa Major i es va inaugurar el 14 de novembre de 1908._NEWLINE_Des de la seva inauguraci\xc3\xb3, l'edifici ha sofert algunes reformes i obres de restauraci\xc3\xb3, especialment el 1985 i 1998, any aquest darrer en qu\xc3\xa8 es va construir tamb\xc3\xa9 un p\xc3\xa0rquing adjacent per facilitar-hi l'acc\xc3\xa9s."